stanford-oval/wikipedia huggingface dataset:
ולנטין לאבילני

ולנטין לאבילני (בצרפתית: Valentin Lavillenie; נולד ב-16 ביולי 1991) הוא אתלט צרפתי, סגן אלוף אירופה באולם (טורון 2021) בקפיצה במוט.
ביוגרפיה

לאבילני, בנו של קופץ במוט לשעבר, נולד בעיירה בחבל פואטו-שראנט שבמערב צרפת. הוא מתנשא לגובה של 1.71 מטר הנחשב לנמוך עבור העוסקים בקפיצה במוט. אחיו המבוגר הוא רנו לאבילני, אלוף אולימפי שיאן עולם בעבר וסגן אלוף עולם בקפיצה במוט.
ביוגרפיה > 2013

באליפות העולם שנערכה במוסקבה רוסיה ב-12 באוגוסט 2013 סיים לאבילני במקום 13 והאחרון בתחרות הגמר בקפיצה במוט לאחר שלא הצליח לעבור את הגובה ההתחלתי של 5.50 מטר. אחיו, רנו זכה במדליית כסף בתוצאה של 5.89 מטר. בשלב המוקדמות הוא דורג במקום 11 בתוצאה של 5.55 מטר.
חודש לאחר מכן, במשחקים הפרנקופוניים שנערכו בניס, צרפת בספטמבר אותה שנה הוא זכה במדליית זהב בקפיצה במוט בתוצאה של 5.50 מטר, לפני שונסי ברבר מקנדה (5.20 מטר).
ביוגרפיה > 2015

באליפות אירופה באולם שנערכה בפראג, צ'כיה ב-7 במרץ 2015 סיים לאבילני במקום שישי בקפיצה במוט בתוצאה של 5.65 מטר. אחיו, רנו, זכה בתואר בשיא אליפות חדש של 6.04 מטר.
ביוגרפיה > 2017

באליפות העולם שנערכה בלונדון בריטניה ב-6 באוגוסט 2017 סיים לאבילני במקום 14 בקפיצה במוט בתוצאה של 5.60 מטר. אחיו, רנו, זכה במדליית אר בתוצאה של 5.89 מטר.
ביוגרפיה > 2019

בתחרות שנערכה במונקו ב-12 ביולי 2019 הוא קבע בקפיצה במוט שיא אישי חדש של 5.82 מטר. תוצאה שדירגה אותו בסוף השנה במקום 9 בעולם לשנה זו. חודשיים וחצי לאחר מכן, באליפות העולם שנערכה בדוחה קטר ב-1 באוקטובר הוא סיים במקום שישי בקפיצה במוט בתוצאה של 5.70 מטר. אחיו, רנו סיים במקום 15 בתוצאה של 5.60 מטר.
ביוגרפיה > 2021 > סגן אלוף אירופה באולם

באליפות אירופה באולם שנערכה בטורון, פולין ב-6 במרץ 2021 זכה לאבילני במדליית כסף בקפיצה במוט בשיא אישי חדש של 5.80 מטר, אחרי ארמנד דופלנטיס משוודיה שקבע שיא אליפות חדש 6.05 מטר, שיפור ב-1 ס"מ לשיא האליפות של אחיו, רנו, ולפני פיוטר ליסק מפולין (5.80 מטר).
שיאים אישיים > אצטדיון

קפיצה במוט: 5.82 מטר (2019)
שיאים אישיים > אולם

קפיצה במוט: 5.85 מטר (2022)
ארנצ'ה סאנצ'ס ויקאריו

ארנססו ארנצ'ה איזבל מריה סאנצ'ס ויקאריו (בספרדית: Aránzazu "'Arantxa" Isabel Maria Sánchez Vicario; נולדה ב-18 בדצמבר 1971, בברצלונה) היא טניסאית עבר מספרד. דורגה במקום הראשון בעולם בדירוג ה-WTA בשנת 1995.
קריירה

סאנצ'ס ויקאריו זכתה ב-14 טורנירי גראנד סלאם, 4 ביחידות, 6 בזוגות נשים ו-4 בזוגות מעורבים. בשנת 1989 בהיותה בת 17 שנים וחצי הייתה לטניסאית הצעירה ביותר שזכתה באליפות צרפת הפתוחה לאחר ניצחון על שטפי גראף מגרמניה (1 בעולם) ב-3 מערכות (7–6(6), 3–6, 7–5). מוניקה סלש שברה את השיא לאחר שנה כשזכתה בטורניר בהיותה בת 16 שנים וחצי. היא זכתה באליפות סבב ה-WTA בשנת 1992 בטורניר הזוגות ביחד עם הלנה סוקובה מצ'כוסלובקיה. נוסף לכך, היא זכתה ב-4 מדליות אולימפיות, 2 כסף ו-2 ארד.
לאחר שפרשה סאנצ'ס ויקאריו מטניס מקצועני בשנת 2002 חזרה לשחק בשנת 2004 מספר משחקי זוגות והשתתפה באולימפיאדת אתונה (2004) ובכך הייתה לטניסאית היחידה בהיסטוריה של המשחקים האולימפיים שהשתתפה ב-5 אולימפיאדות.
קריירה > גביע הפדרציה

בשנת 1989 הגיעה סאנצ'ס ויקאריו לשלב הגמר, ביחד עם קונצ'יטה מרטינס ונבחרת ספרד בטניס נשים, במסגרת גביע הפדרציה, אך הן הפסידו לנבחרת ארצות הברית בטניס נשים (כריס אוורט, מרטינה נברטילובה, זינה גריסון ופם שרייבר) 3-0 . שנתיים לאחר מכן, בשנת 1991, היא סייעה לנבחרת ספרד בטניס נשים לזכות לראשונה בגביע הפדרציה ביחד עם מרטינז לאחר ניצחון 1-2 על נבחרת ארצות הברית (ג'ניפר קפריאטי, מרי ג'ו פרננדז, ג'יג'י פרננדז וגריסון) ואחר כך גם בשנים 1993, 1994, 1995 ו-1998. היא מחזיקה במספר שיאים במסגרת גביע הפדרציה: שיא השתתפות במשחקים (100), שיא ניצחונות (72) ושיא ניצחונות ביחידות (50).
קריירה > גביע הופמן

בשנת 1990 הייתה שותפה סאנצ'ס ויקאריו ביחד עם אחיה הבכור אמיליו סאנצ'ס לזכייתה של ספרד בגביע הופמן לאחר ניצחון בגמר 1-2 על נבחרת ארצות הברית שכללה את ג'ון מקנרו ושרייבר.
בשנת 1993 הגיעה סאנצ'ס ויקאריו ביחד עם אמיליו לשלב הגמר, אך הם הפסידו 2-0 לנבחרת גרמניה שכללה את גראף ומייקל שטיך.
בשנת 2002 הייתה שותפה סאנצ'ס ויקאריו ביחד עם טומי רוברדו לזכייתה של ספרד בפעם השנייה בגביע הופמן לאחר ניצחון בגמר 1-2 על נבחרת ארצות הברית שכללה את יאן-מייקל גמביל ומוניקה סלש.
אדארד סטארק

| --- | --- |

 שם ספר:  שיר של אש ושל קרח
 תוכנית טלוויזיה:  משחקי הכס
 הופעה ראשונה:  בסדרת הספרים: "משחקי הכס", (1996) בסדרת הטלוויזיה: "החורף מגיע", 2011
 הופעה אחרונה:  בסדרת הספרים: :"משחקי הכס", (1996)  בסדרת הטלוויזיה: "ביילור", 2011 (בגילום שון בין) "הדרקון והזאב", 2017 (בגילום רוברט אראמאיו)
 יוצרים:  ג'ורג' ר. ר. מרטין
 גילום הדמות:  שון בין (כמבוגר)  רוברט אראמאיו (כצעיר)   סבסטיאן קרופט (כילד)
 מידע
 סטטוס:  מת
 גיל:  36 (בעת מותו)
 תאריך לידה:  263AC, ווינטרפל
 מקום לידה:  ווינטרפל 
 גזע:  בן אדם
 מין:  זכר
 מקצוע:  לורד וינטרפל, ריבון הצפון, ימין המלך
 שיוך:  בית סטארק
 דת:  האלים הישנים של היער
 אזרחות:  שבע הממלכות 
 תאריך פטירה:  299AC‏/298AC., הספט הגדול של ביילור, מעלה המלך
 מקום פטירה:  King's Landing 
 סיבת המוות:  הוצא להורג על ידי סר אילין פיין, בהוראת ג'ופרי באראתיאון בעוון בגידה
 דמויות קשורות
 משפחה:  קייטלין (אישה), רוב (בן), סאנסה (בת), אריה (בת), בראן (בן), ריקון (בן), ג'ון שלג (ממזר/בן מאומץ - אחיין), ריקארד (אבא), בראנדון (אח), ליאנה (אחות), בנז'ן (אח)
 חברים:  רוברט באראתיאון, ג'ון ארין, האולנד ריד
 אויבים:  סרסיי לאניסטר, ג'יימי לאניסטר, ג'ופרי באראתיאון, פטייר בייליש
 
שון בין, המגלם את סטארק בסדרת הטלוויזיה משחקי הכס, 2015
לורד אדארד (נד) סטארק (באנגלית: Eddard "Ned" Stark) הוא דמות בדיונית המופיעה בסדרת הספרים "שיר של אש ושל קרח" מאת ג'ורג' ר. ר. מרטין ובסדרת הטלוויזיה "משחקי הכס". נד, שמכהן כראש בית סטארק, לורד טירת ווינטרפל, ריבון הצפון וימין המלך רוברט באראתיאון, נחשב לאחת הדמויות הראשיות בסדרה, אף על פי שהוא מוצא את מותו כבר בסוף הספר הראשון. בעיבודה הטלוויזיוני של הסדרה, הוא מגולם על ידי שון בין שהועמד עבור תפקידו לפרס סאטורן לשחקן הראשי בסדרת טלוויזיה הטוב ביותר.
ביוגרפיה בדיונית > באירועים הקודמים ל"משחקי הכס"

אדארד היה בנו השני של לורד ריקארד סטארק ששימש כראש בית סטארק, שהוא אחד מבתי האצולה הגדולים בווסטרוז וכריבון הצפון בתקופת מלוכתו של אאיריז טארגאריין השני שכונה "המלך המשוגע". אחרי שאחותו של אדארד, ליאנה, שהייתה מיועדת להינשא לרוברט באראתיאון נחטפה על ידי ראיגאר טארגאריין, נסיך הכתר ובנו של המלך אאיריז, פתח רוברט במלחמה כנגד המלך אאיריז (שכונתה לימים "המרד של רוברט"), אשר במהלכה הוצאו להורג אביו ריקארד ואחיו הגדול בראנדון.
אדארד, שהצטרף למלחמה נשא לאישה את קייטלין טאלי, בתו של לורד הוסטר טאלי (שהייתה מיועדת לאחיו הגדול בראנדון), על מנת לחזק את הברית בין בית סטארק ובית טאלי. אחרי מותו של ראיגאר טארגאריין שנתפס כניצחונו של רוברט, רכב אדארד לדורן כדי לחפש את אחותו ליאנה, שם מצא אותה גוססת, עת ביקשה ממנו להבטיח לה דבר אותו מעולם לא חשף. בסיום המלחמה, הוכתר רוברט למלך שבע הממלכות ואדארד מונה לריבון הצפון וללורד ווינטרפל במקומו של אביו. עם שובו לווינטרפל, חזר אדארד עם בנו הממזר ג'ון שלג, דבר שערער את היחסים בינו לבין אשתו קייטלין שילדה במהלך המלחמה את בנם הראשון, רוב. אדארד מעולם לא חשף את זהות אימו של ג'ון, גם לא לקייטלין שניסתה להתעמת איתו כששמעה שמועות שאמו של ג'ון היא האצילה הדורנית אשארה דיין.
כבנו השני של ריקארד, אדארד מעולם לא ציפה להפוך לאדון ווינטרפל. בשנת 289AC נלחם אדארד לצד רוברט כנגד המרד של בית גרייג'וי. לאחר המצור על פייק וכניעתו של באלון גרייג'וי, לקח אדארד כשבוי את הבן היחיד שנותר לבאלון, תיאון. למרות שאדארד ניסה לגדל את תיאון כאחד מבניו, תיאון תמיד הרגיש שאדארד התייחס אליו בקרירות.
ביוגרפיה בדיונית > ב"משחקי הכס"

אחרי מותו הפתאומי של ג'ון ארין, המלך רוברט מגיע לווינטרפל ומציע לנד את תפקיד יד המלך. אדארד מקבל את ההצעה כמו גם את הצעת האירוסים של בתו סאנסה לג'ופרי. אחרי שבראן נופל מהחלון ונכנס לקומה, יוצא אדארד דרומה במשלחת המלכותית למעלה המלך ביחד עם בנותיו סאנסה ואריה. אחרי תקרית בין אריה והנסיך ג'ופרי במהלכה נימיריה, הזאבה של אריה נשכה את ג'ופרי ומאחר שנימיריה לא נמצאה, דורשת סרסיי את מותה של הזאבה של סאנסה, ליידי. אדארד מבקש שתינתן לו האפשרות להוציא בעצמו את הזאבה להורג ואחרי שעושה זאת, הוא שולח את הגופה שלה לקבורה בווינטרפל.
במהלך תפקידו, אדארד מזדעזע לגלות שהכתר מצוי במצב של חובות רבים בשל הפזרנות של רוברט, וזאת חרף הניסיונות של ארין והמועצה הקטנה לרסן אותם. רוברט רוצה לקיים טורניר גדול לכבוד מינויו של אדארד ליד המלך, למרות מחאותיו של אדארד על המחיר והנזק הכללי שטורניר כזה יגרום.
כאשר מגיעות שמועות שדאינריז טארגאריין נישאה לחאל דרוגו ונמצאת בהריון דורש המלך רוברט להרוג אותה מתוך שנאה לבית טארגאריין לאור אירועי העבר. אדארד מתנגד לדבר ומוותר על תפקידו כיד המלך כמחאה. לפני עזיבתו את מעלה המלך, אדארד מותקף על ידי ג'יימי לאניסטר וזאת משום שאשתו קייטלין אסרה את אחיו, טיריון בחשד לניסיון התנקשות בבנם בראן. אדארד נפצע באופן קשה ברגלו ובזמן שהוא משתקם, המלך רוברט מוחל לו ומחזיר אותו בחזרה לתפקיד יד המלך שלו.
אדארד מנסה לחקור את נסיבות מותו של ג'ון ארין ומגלה שבתקופה הקודמת למותו הרבה להיפגש עם סטאניס באראתיאון, אחיו של המלך רוברט ושביקר אחדים ממזריו של רוברט. לתדהמתו, הוא מגלה ששלושת ילדיו החוקיים לכאורה של המלך רוברט הם למעשה תוצר של גילוי עריות בין סרסיי ואחיה ג'יימי. אדארד מתעמת עם סרסיי על הדבר ואומר לה לעזוב את מעלה המלך, בטרם יספר למלך רוברט. כתגובה, סרסיי גורמת בעקיפין למלך רוברט להשתכר והוא נפצע בתאונת ציד. בעוד רוברט שוכב על ערש דווי, אדארד מתכנן לפנות לאחיו השני של רוברט, סטאניס כדי להציע לו את הכס. בייליש מציע לאדארד את התמיכה של משמר העיר, אך זה בוגד בו כשרוברט מת וחובר לסרסיי שכולאת את אדארד בעוון בגידה.
מאוחר יותר, ואריז מבקר את אדארד בצינוק ומודיע לו שאם יתוודה על בגידה יוכל להינצל ולהצטרף למשמר הלילה. אדארד תחילה מסרב, אך אחר כך מסכים לשקר ולוותר על הכבוד שלו לטובת שלומה של בתו סאנסה, שנמצאת בידיים של הלאניסטרים. הוא מתוודה על מעשיו בפני ההמון בספט הגדול של ביילור, אבל להפתעת כל הנוכחים ההתוודות לא מספיקה וג'ופרי מחליט להוציא אותו להורג. סר אילין פיין עורף את ראשו של נד בפקודת ג'ופרי באמצעות חרבו של נד, קרח. מאוחר יותר, ג'ופרי מציב את ראשו של נד על כידון ומכריח את סאנסה לצפות בו.
ביוגרפיה בדיונית > אזכורים מאוחרים

בספר השני בסדרה, "עימות המלכים", מורה טיריון לאניסטר שממונה זמן קצר לפני כן לימין המלך החדש להסיר את ראשו של נד מהכידון ולשלוח את עצמותיו לליידי קייטלין סטארק בנהרן. קייטלין מבקשת מאחד משומריה להעביר את עצמותיו של נד בחזרה לווינטרפל דרך חפיר קאילין, כדי שיוכלו לקבור אותו לצד אביו, אחיו ואמו בקריפטה. עם זאת, מעט אחרי כן בני איי הברזל משתלטים על חפיר קאילין ולא ידוע אם עצמותיו הספיקו לעבור לקבורה או שנפלו לידי בית גרייג'וי.
בסדרת הטלוויזיה החזרת עצמותיו של נד התבצעה באופן שונה - בדרכו למחנה של רנלי באראתיאון, לורד פיטר בייליש מעביר לקייטלין סטארק את העצמות כ"מתנה". במקרה זה העצמות אכן הגיעו לוונטרפל ונד נקבר לצד אחותו ומאוחר יותר נקבר בנו ריקון בסמוך אליו.
בהמשך הסיפור, במהלך האימונים של בראן בדרכו להפוך לעורב בעל שלוש העיניים הוא רואה חיזיון בו אביו מדבר עם אמו קייטלין ומבקש ממנה למחול לו על ג'ון ולגדל אותו כאח שווה לרוב. בסדרת הטלוויזיה מופיעים מספר חזיונות נוספים, בעיקר מצעירותו של נד אשר מגולם על ידי השחקן רוברט אראמאיו. בין החזיונות המופיעים בסדרת הטלוויזיה ניתן למנות את הרגע בו אדארד מוצא את ליאנה מדממת למוות לאחר שילדה את בנה, אאיגון טארגאריין ומבקשת ממנו לשמור עליו ברגעיה האחרונים.
אישיות

אדארד נחשב לאדם של כבוד הפועל מתוך עקרונות של צדק בסבלנות ובאצילות. הוא תמיד פעל ברוגע, גם אם הוא או אחד האנשים שאהב היו בסכנה. אדארד נהג לפעול על פי עקרון "האדם שקובע את גזר הדין הוא זה שיניף את החרב" ונהג שלא לשפוט בנים על מעשי אבותיהם. הוא הצליח להנחיל את המורשת שלו לרוב ולג'ון שנראה שגם הלכו בעקבותיו.
אדארד היה אב טוב לכל בניו והייתה לו מערכת יחסים קרובה ואבהית אפילו עם בנו הממזר ג'ון שלג ועם תיאון גרייג'וי. הוא היה גם בעל משמעות רבה עבור אריה, ונראה שהיה מהמעטים שיכלו לא רק לסבול את המנטליות ההרפתקנית שלה, אלא גם לעודד אותה להילחם ולתמוך בה. נוסף לכך, אדארד נחשב גם לאחד הלוחמים המיומנים ביותר בווסטרוז, הן מבחינה אסטרטגית והן בקרב פנים אל פנים. אדארד הרג בקרב את סר גרולד הייטאוור במהלך המרד של רוברט וכן הצליח לעמוד כנגד ג'יימי לאניסטר, אם כי בספרים אדוארד איננו מתואר כלוחם דגול ומעולם לא נלחם מול ג'יימי לאניסטר, אך עדיין נחשב ללוחם מיומן והצליח לשרוד שתי מלחמות.
בספרים, אדארד מתואר כאדם בעל זקן אפור, עם שיער חום ועיניים אפורות, שנראה מבוגר מגילו למרות שהוא בשנות השלושים לחייו. הוא נמוך יותר מאחיו הגדול, בראנדון, ומאמין באלים הישנים.
בעיבוד הטלוויזיוני

בינואר 2007 רכשה HBO את הזכויות של "שיר של אש ושל קרח" של מרטין כדי לעבד אותה לסדרת טלוויזיה. כאשר החלה הפקת הפיילוט ב-2009, הוכרז שון בין כאחד הליהוקים הראשונים וכזה שעתיד לגלם דמותו של אדארד סטארק. דמותו של אדארד התנשאה על גבי כל הפרסומות והטריילרים של הסדרה והוא שווק כ"דמות הראשית". כמו ברומן המקורי, ראשו של נד סטארק נערף בפרק התשיעי של הסדרה, "ביילור", דבר שגרם הלם רב וביקורות רבות. ג'יימס היברד מאתר האינטרנט אנטרטיינמנט ויקלי שיבח את תפקידו של בין וציין כי
"זו כנראה הפעם הראשונה שסדרת דרמה אמריקאית הורגת את הדמות הראשית שלה בעונה הראשונה כחלק מתוכנית העל היצירתית שלה... עדיין לא עשו זאת... אתה לא מלהק כוכב, מעמיד אותו בתחנות אוטובוס ובמודעות המגזינים המשווקות את הסדרה, גורם לצופים לשקוע עמוק בסיפור שלו וזורק אותו תשעה פרקים מאוחר יותר רק בגלל שניתן לטעון שזה הופך את הסיפור קצת יותר מעניין".
המקור באנגלית
"This is probably the first time a U.S. drama series has ever killed off its main character in the first season as part of its master creative plan … it's just … not done. You don't cast a star, put him on bus stops and magazine ads marketing the show, get viewers all invested in his story, and then dump him nine episodes later just because it arguably makes the story a bit more interesting".
היברד חזר על ההצהרה של המפיקים כי "המהלך קובע תקדים דרמטי לתוכנית - אף אחד לא בטוח". הוא כינה את הצעד הזה כ"מסוכן", שכן התוכנית יכולה להפסיד את הצופים שעוקבים אחריה בגלל בין, אבל שהדבר עשוי למשוך אחרים שיתרשמו מהנועזות של הצעד הזה.
הערות שוליים

↑  מאוזכר בספרי ההמשך
↑  Warden of the North
1 2  בספרים.
1 2  בעיבוד הטלוויזיוני.
↑  בעיבוד הטלוויזיוני התברר שג'ון הוא למעשה בנם של ראיגאר טארגאריין וליאנה סטארק, אחותו של אדארד, אך הדבר לא קיבל תוקף רשמי בסדרת הספרים.
↑  '"`UNIQ--templatestyles-00000007-QINU`"'Hibberd, James (12 ביוני 2011). "Game of Thrones recap: The Killing". Entertainment Weekly. p. 7. נבדק ב-7 בספטמבר 2017. {{cite web}}:  (עזרה)
אליפות וימבלדון 1928

| --- | --- |
 ענף:  טניס 
 תקופת התחרות:  25 ביוני 1928 – 7 ביולי 1928 (13 ימים) 
 מספר תחרות:  48 
 עיר מארחת:  אצטדיוני הטניס בווימבלדון 
 זוכה:  גברים:רנה לקוסט (צרפת) נשים:הלן וילס (ארצות הברית) זוגות גברים:פרנק הנטר/ביל טילדן (ארצות הברית) זוגות נשים:פגי סאונדרס/פיבי ווטסון (הממלכה המאוחדת) זוגות מעורבים: פטריק ספנס (דרום אפריקה)/אליזבת ריין (ארצות הברית)
 
 → אליפות וימבלדון 1927 אליפות וימבלדון 1929 ← 
 
אליפות וימבלדון 1928 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-25 ביוני והסתיימה ב-6 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.
התחרות > תחרות הגברים

בתחרות זו השתתפו 128 טניסאים שחולקו ל-8 בתים. לקראת התחרות המשתתפים החזקים דורגו כדלקמן:
אנרי קושה (צרפת צרפת), מנצח תחרות 1927, הפסיד בגמר
רנה לקוסט (צרפת צרפת),מנצח תחרות 1925, ניצח בתחרות
ביל טילדן (ארצות הברית ארצות הברית), מנצח תחרויות 1920-1921 הודח בחצי גמר
פרנק הנטר (ארצות הברית ארצות הברית), הודח בסיבוב הראשון
ז'אן בורוטרה (צרפת צרפת),מנצח תחרויות 1924 ו-1926, הודח ברבע גמר
ג'ון הנסי (ארצות הברית ארצות הברית), הודח ברבע גמר
אומברטו דה מורפורגו (איטליה איטליה), הודח ברבע גמר
ג'רלד פטרסון (אוסטרליה), הודח בסיבוב הרביעי
בגמר התחרות נפגשו אלוף שנת 1927 אנרי קושה (צרפת) ורנה לקוסט (מנצח שנת 1925) גם הוא מצרפת. רנה לקוסט ניצח ב-4 מערכות ובכך זכה באליפות בפעם השנייה.
התחרות > תחרות הנשים

בתחרות הנשים השתתפו 80 טניסאיות שחולקו ל-8 בתים. כמו בתחרות הגברים, 8 טניסאיות זכו לדירוג:
הלן וילס (ארצות הברית ארצות הברית),מנצחת תחרות 1927, ניצחה בתחרות
לילי דה אלברס (ספרד ספרד), הפסידה בגמר
איילין בנט (בריטניה בריטניה), הודחה ברבע גמר
אליזבת ריין (ארצות הברית ארצות הברית), הודחה בחצי גמר
קיאה באומן (הולנד הולנד), הודחה בסיבוב השלישי
פיבי ווטסון (בריטניה בריטניה) הודחה ברבע גמר
סילי אאוסם (גרמניה גרמניה), הודחה ברבע גמר
הלן ג'ייקובס (ארצות הברית ארצות הברית), הודחה בסיבוב השלישי
במשחק הגמר הלן וילס ניצחה את לילי דה אלברס בשתי מערכות. בכך היא זכתה בתחרות בפעם השנייה ברציפות.
התחרות > תחרות זוגות גברים

בתחרות השתתפו 64 זוגות. כמו בשנה שעברה 4 זוגות דורגו.
פרנק הנטר וביל טילדן (ארצות הברית ארצות הברית), מנצחי תחרות 1927, הודחו בחצי הגמר
ז'אק בריניון ואנרי קושה (צרפת צרפת), מנצחי שנת 1926, ניצחו בתחרות
ג'ון הנסי וג'ורג' לוט (ארצות הברית דרום אפריקה), הודחו בחצי גמר
ג'אק הוקס וג'רלד פטרסון (אוסטרליה אוסטרליה) הפסידו בגמר
במשחק הגמר נפגשו הזוג האוסטרלי ג'רלד פטרסון וג'ק הוקס עם הזוג הצרפתי אנרי קושה וז'אק בריניון. הצרפתים ניצחו ב-3 מערכות וזכו בתואר.
התחרות > תחרות זוגות נשים

בתחרות השתתפו 40 זוגות. זוג מנצחות תחרות 1927 אליזבת ריין והלן וילס לא השתתפו. 4 זוגות קיבלו דירוג:
אליזבת ריין (ארצות הברית ארצות הברית) וג'ואן ליסט (בריטניה בריטניה), הודחו בחצי גמר
ארמינטרוד הארבי ואיילין בנט (בריטניה בריטניה), הפסידו בגמר
פגי סאונדרס ופיבי ווטסון (בריטניה בריטניה), ניצחו בתחרות
קיאה באומן (הולנד הולנד) ואוולין קולייר (בריטניה בריטניה), הודחו ברבע גמר
במשחק הגמר שיחקו הבריטיות פגי סאונדרס ופיבי ווטסון נגד זוג בריטי נוסף ארמינטרוד הארבי ואיילין בנט וניצחו אותן בשתי מערכות.
התחרות > תחרות זוגות מעורבים

בתחרות השתתפו 64 זוגות. מנצחי תחרות 1927, בני זוג גודפרי לא השתתפו בתחרות. 4 זוגות קיבלו דירוג:
אנרי קושה (צרפת צרפת) ואיילין בנט (בריטניה בריטניה), הודחו ברבע גמר
פטריק ספנס (דרום אפריקה (1910–1928) דרום אפריקה) ואליזבת ריין (ארצות הברית ארצות הברית), מנצחי התחרות
פרנק הנטר והלן וילס (ארצות הברית ארצות הברית), הודחו בחצי גמר
גורדון קרול-ריס ופיבי ווטסון (בריטניה בריטניה), הודחו בחצי גמר
במשחק הגמר שיחקו פטריק ספנס (דרום אפריקה) ואליזבת ריין (ארצות הברית) נגד הזוג האוסטרלי ג'ק קרופורד ודפני אקהרסט וניצחו אותם בשתי מערכות.
רנה לקוסט, מנצח תחרות הגברים
הלן וילס, מנצחת תחרות הנשים
ז'אן בורוטרה

| --- | --- |

ז'אן בורוטרה בשנת 1931
 לידה:  13 באוגוסט 1898 ביאריץ, צרפת
 פטירה:  17 ביולי 1994 (בגיל 95) ארבון, צרפת
 מדינה:  צרפת צרפת
 בן או בת זוג:  Janine Bourdin (1988–?) בפסקה זו רשומה אחת נוספת שטרם תורגמה 
 גובה:  1.86 מטר
 יד חובטת:  ימין (חבטת גב היד ביד אחת)
 פעילות כמקצוען:  ?–1956 
 יחידים
 מאזן קריירה:  103–22 
 זכיות בטורנירים:  4 (טורנירי גראנד סלאם)
 זוגות
 מאזן קריירה:  0–1 
 זכיות בטורנירים:  14 (טורנירי גראנד סלאם)
 שיאי גראנד סלאם
 אליפות אוסטרליה הפתוחה:  זכייה (1928)
 אליפות צרפת הפתוחה:  זכייה (1931)
 וימבלדון:  זכייה (1924, 1926)
 
ז'אן רובר בורוטרה (בצרפתית: Jean Robert Borotra;‏ 13 באוגוסט 1898 – 17 ביולי 1994), היה טניסאי צרפתי. אחד הטניסאים הבולטים בעולם בשנות ה-20 ותחילת שנות ה-30 של המאה ה-20, כשלזכותו 3 זכיות בטורנירי גראנד סלאם אישיות, 14 בזוגות ו-6 זכיות בגביע דייוויס במדי נבחרת צרפת. כונה "הבסקי הדוהר".
קריירת טניס

ז'אן בורוטרה נולד בביאריץ.
הוא ניצח לראשונה בטורניר טניס משמעותי ב-1921. ז'אן בורוטרה הפך לחלק מדור זהב של הטניס הצרפתי, כשיחד עם רנה לקוסט, אנרי קושה וז'אק בריניון כונו "ארבעת המוסקטרים", אשר שלטו בטניס העולמי במהלך אותו עשור ובתחילת העשור הבא אחריו. עם רנה לקוסט זכה ז'אן בורוטרה בהישג בינלאומי משמעותי, כשבאולימפיאדת פריז (1924) זכו השניים במדליית ארד בטורניר זוגות הגברים.
ב-1925 בורוטרה ניצח לראשונה באליפות צרפת הפתוחה. במשך מספר שנים הוא זכה ב-3 פרסי גראנד סלאם בתחרויות אישיות וב-14 בתחרויות זוגות. באליפות ארצות הברית הפתוחה הוא הגיע לשלב הגמר בלבד. בשנת 1928 הוא זכה ב-3 תחרויות במהלך אליפות אוסטרליה הפתוחה.
עם נבחרת צרפת בורוטרה זכה 6 פעמים בגביע דייוויס (1927- 1932).
ב-1976 התקבל ז'אן בורוטרה, יחד עם שלושת חבריו ל"ארבעת המוסקטרים", להיכל התהילה של הטניס.
קריירת טניס > גמרי גראנד סלאם - יחידים

| תוצאה | שנה | טורניר | יריב בגמר | תוצאה |
| --- | --- | --- | --- | --- |
| זכייה | 1924 | אליפות וימבלדון | צרפת רנה לקוסט | 6–1, 3–6, 6–1, 3–6, 6–4 |
| גמר | 1925 | אליפות צרפת הפתוחה | צרפת רנה לקוסט | 5–7, 1–6, 4–6 |
| גמר | 1925 | אליפות וימבלדון | צרפת רנה לקוסט | 3–6, 3–6, 6–4, 6–8 |
| זכייה | 1926 | אליפות וימבלדון | ארצות הברית האוורד קינסי | 8–6, 6–1, 6–3 |
| גמר | 1926 | אליפות ארצות הברית הפתוחה | צרפת רנה לקוסט | 4–6, 0–6, 4–6 |
| גמר | 1927 | אליפות וימבלדון | צרפת אנרי קושה | 6–4, 6–4, 3–6, 4–6, 5–7 |
| זכייה | 1928 | אליפות אוסטרליה הפתוחה | אוסטרליה ג'ק קמינגס | 6–4, 6–1, 4–6, 5–7, 6–31 |
| גמר | 1929 | אליפות צרפת הפתוחה | צרפת רנה לקוסט | 3–6, 6–2, 0–6, 6–2, 6–8 |
| גמר | 1929 | אליפות וימבלדון | צרפת אנרי קושה | 4–6, 3–6, 4–6 |
| זכייה | 1931 | אליפות צרפת הפתוחה | צרפת קריסטיאן בוסה | 2–6, 6–4, 7–5, 6–4 |
קריירת טניס > גמרי גראנד סלאם - זוגות > זוגות גברים

| תוצאה | שנה | טורניר | שותף | יריבים בגמר | תוצאה |
| --- | --- | --- | --- | --- | --- |
| זכייה | 1925 | אליפות צרפת הפתוחה | צרפת רנה לקוסט | צרפת אנרי קושה צרפת ז'אק בריניון | 7–5, 4–6, 6–3, 2–6, 6–3 |
| זכייה | 1925 | אליפות וימבלדון | צרפת רנה לקוסט | ארצות הברית ג'ון הנסי ארצות הברית ריימונד קייסי | 6–4, 11–9, 4–6, 1–6, 6–3 |
| גמר | 1927 | אליפות צרפת הפתוחה | צרפת רנה לקוסט | צרפת אנרי קושה  צרפת ז'אק בריניון | 6–2, 2–6, 0–6, 6–1, 4–6 |
| זכייה | 1928 | אליפות אוסטרליה הפתוחה | צרפת ז'אק בריניון | אוסטרליה גאר מון אוסטרליה ג'ים ויליארד | 6–2, 4–6, 6–4, 6–4 |
| זכייה | 1928 | אליפות צרפת הפתוחה | צרפת ז'אק בריניון | צרפת אנרי קושה צרפת דן דה בוזלה | 6–4, 3–6, 6–2, 3–6, 6–4 |
| זכייה | 1929 | אליפות צרפת הפתוחה | צרפת רנה לקוסט | צרפת אנרי קושה צרפת ז'אק בריניון | 6–3, 3–6, 6–3, 3–6, 8–6 |
| זכייה | 1932 | אליפות וימבלדון | צרפת ז'אק בריניון | בריטניה פאטריק יוז בריטניה פרד פרי | 6–0, 4–6, 3–6, 7–5, 7–56 |
| זכייה | 1933 | אליפות וימבלדון | צרפת ז'אק בריניון | יפן רוסוקה נונוי  יפן ג'ירו סאטו | 4–6, 6–3, 6–3, 7–5 |
| זכייה | 1934 | אליפות צרפת הפתוחה | צרפת ז'אק בריניון | אוסטרליה ג'ק קרופורד אוסטרליה ויויאן מקגרת' | 11–9, 6–3, 2–6, 4–6, 9–7 |
| גמר | 1934 | אליפות וימבלדון | צרפת ז'אק בריניון | ארצות הברית ג'ורג' לוט  ארצות הברית לסטר סטויפן | 2–6, 3–6, 4–6 |
| זכייה | 1936 | אליפות צרפת הפתוחה | צרפת מרסל ברנר | בריטניה פט יוז בריטניה צ'ארלס טוקי | 6–2, 3–6, 9–7, 6–1 |
| גמר | 1939 | אליפות צרפת הפתוחה | צרפת ז'אק בריניון | ארצות הברית דון מקנייל  ארצות הברית צ'ארלס הריס | 6–4, 4–6, 0–6, 6–2, 8–10 |
קריירת טניס > גמרי גראנד סלאם - זוגות > זוגות מעורבים

| תוצאה | שנה | טורניר | שותף | יריבים בגמר | תוצאה |
| --- | --- | --- | --- | --- | --- |
| זכייה | 1925 | אליפות וימבלדון | צרפת סוזן לנגלן | ממלכת איטליה אומברטו דה מורפורגו ארצות הברית אליזבת ריין | 6–3, 6–3 |
| זכייה | 1926 | אליפות ארצות הברית הפתוחה | ארצות הברית אליזבת ריין | צרפת רנה לקוסט ארצות הברית הייזל וייטמן | 6–4, 7–5 |
| זכייה | 1927 | אליפות צרפת הפתוחה | צרפת מרגיט ברוקדי | ארצות הברית ביל טילדן  ספרד לילי דה אלברס | 6–4, 2–6, 6–2 |
| זכייה | 1928 | אליפות אוסטרליה הפתוחה | אוסטרליה דפנה אקהורסט | אוסטרליה ג'ק הוקד  אוסטרליה אסנה בויד | ניצחון טכני |
| זכייה | 1934 | אליפות צרפת הפתוחה | צרפת קולט רוסמבה | אוסטרליה אדריאן קוויסט  ארצות הברית אליזבת ריין | 6–2, 6–4 |
חיים אישיים

ז'אן בורוטרה השתתף בקרבות מלחמת העולם הראשונה וסיים אותה כמפקד יחידת תותחנים. לאחר המלחמה הוא למד בסורבון ממנה קיבל תואר במשפטים ומאקול פוליטקניק הוא קיבל תואר בהנדסה. במקביל לפעילות ספורטיבית בורוטרה עבד בחברה למכירת ציוד להפקת נפט. לאחר סיום הופעות ספורטיביות בורוטרה פנה לפוליטיקה.
בתחילת מלחמת העולם השנייה הוא גויס לצבא ונפל לשבי. לאחר קריסת המשטר הצרפתי הוא תמך במשטר וישי. אומנם כבר בשנת 1942 בורוטרה נעצר ונשלח למחנה ריכוז. הוא שוחרר רק במאי 1945. תחילה הוא הואשם בשיתוף פעולה עם הנאצים, אך תיק נסגר ובשנת 1977 הוא קיבל אות לגיון הכבוד.
תור הזהב (מיתולוגיה יוונית)

תור הזהב, ציור של פיאטרו דה קורטונה
המונח "תוֹר הזהב" (ביוונית: Χρυσόν Γένος, "כריסון ינוס") במיתולוגיה היוונית מתייחס לתקופה המאושרת ביותר בתחילת האנושות (לפני תקופות הברזל הארד והכסף).
הייתה זו תקופה שבה האדם היה טהור ובן אלמוות, ושבה שרר מצב אידיאלי של שלום, הרמוניה, יציבות ורווחה.
המשורר היווני הסיודוס בן המאה השמינית לפנה"ס מסביר בפואמה "עבודות וימים" כי לפני תקופתו התקיימו ארבע תקופות, שהראשונה והמושלמת ביותר שבהן הייתה "תור הזהב". הוא כתב:
"הם חיו כאלים ללא צער בלבם, משוחררים מכל צרה ועמל. זרועותיהם ורגליהם לא בגדו בהם מעולם. הם היו מאושרים ונמצאו מעבר להישג ידו של כל פגע. וכאשר מתו היה זה כאילו נתפסו לתרדמה עמוקה. הם שכנו בשלום על אדמתם העשירה שהניבה פרי למכביר, וניהנו מאהבתם של האלים."
תור הזהב מופיע גם ביצירותיהם של המשוררים הרומיים ורגיליוס ("עבודת האדמה") ואובידיוס ("מטמורפוזות"). אובידיוס כתב:
בדור הזהב שהיה בראשית - לא חוקים ולא אונס
צדק לימדוהו ותום, אך ליבו הטהור הדריכהו..
לא נצצו חרבות וכובע. ללא קרב ומלחמה
נחו לבטח עמים ויראו מנוחה..
לא נחרשה אדמה, לא עובדה - ושדותיה הזהיבו:
שחו משפע ברכה שיבולים ותיקודנה לארץ
תור הזהב בא לקיצו כשהודח קרונוס וזאוס תפס את מקומו, אז התחיל "תור הכסף" בו נוצרו עונות השנה (במקום האביב התמידי של תור הזהב) והאדמה החלה לדרוש עיבוד כדי להפיק יבול.
המונח משמש בהשאלה לתיאור כל תקופה טובה בתולדות ציוויליזציה כלשהי.